《进元会诗》
宋代·黄公度

昭代干戈戢，炎辉历数长。
苍生久苏息，寰海屡丰穰。
社稷基新命，朝廷举旧章。
太平周礼乐，垂拱舜衣裳。
拜寿先长乐，传声出未央。
冕旒端黼座，仪物备明堂。
阊阖星辰外，旂常日月旁。
天颜春穆穆，云物晓苍苍。
雪色残鳷鹊，韶音杂凤凰。
严宸分羽卫，荒服走梯航。
人正今行夏，民心旧戴商。
观光环万国，班朔首三阳。
列辟銮声哕，群工玉佩锵。
奉常陈雅奏，太史报殊祥。
於穆前朝盛，丕承奕世昌。
版图还大禹，风俗再陶唐。
已格无为治，犹怀不敢康。
几年修缛典，今日付吾皇。
所愿终寅畏，无忘每赞襄。
明良相际会，长奉万年觞。

作者简介：黄公度（1109～1156）字师宪，号知稼翁，莆田（今属福建）人。绍兴八年进士第一，签书平海军节度判官。后被秦桧诬陷，罢归。除秘书省正字，罢为主管台州崇道观。十九年，差通判肇庆府，摄知南恩州。桧死复起，仕至尚书考功员外郎兼金部员外郎，卒年四十八，著有《知稼翁集》十一卷，《知稼翁词》一卷。